Doodkry is min, sê Pik uit hospitaalPik Botha Oudmin. Pik Botha was Vrydagoggend vol kwinkslae waar hy uit die Unitas-hospitaal in Centurion telefonies met Maroela Media oor sy hospitalisering gesels het. Gevra hoe dit gaan, het Botha gesê: “Dit hang van die dokters af. Jy sal verbaas wees hoeveel soorte masjiene en pille en toetse en dinge hulle my gegee het. Nou moet jy maar geduldig sit en wag op die uitslae, maar orraait, ek lewe nog ná 86 jaar.” Hy vertel hy is Woensdag opgeneem nadat sy huisdokter gereël het “om te gaan en kyk of daar nie die een of ander fout is nie. Gelukkig het hulle [nog] nie ŉ fout gekry nie”. Botha sê hy verwag sy vrou, Ina, sal hom Vrydagmiddag kom haal. Hulle woon “teen die Magaliesberg” in die Wonderboom-omgewing van Pretoria. Hy het darem tussen al die toetse deur ook tyd gekry om te filosofeer. “Jy weet, ŉ mens kry hier in die hospitaal die gedagte dat die dokters opgeleide mense is wat eintlik net ŉ bestaan kan maak omdat mense doodgaan.” Maar by hom is nog geen sprake van sulke voornemens nie. “Ek gaan beslis vasbyt,” het hy Maroela Media verseker. Botha was met ŉ dienstyd van 17 jaar tussen 1977 en sy 62ste verjaardag op 27 April 1994 een van die wêreld se langsdienende ministers van buitelandse sake. Daarna het hy twee jaar lank in die regering van nasionale eenheid as minister van mineraal- en energiesake gedien.